Illum, it-tliet istituzzjonijiet tal-UE qablu dwar il-baġit tal-UE għall-2020. B'hekk l-UE se tkun tista' tiffoka r-riżorsi tagħha fuq il-prijoritajiet li huma importanti għaċ-ċittadini: it-tibdil fil-klima, l-impjiegi, iż-żgħażagħ, is-sigurtà u s-solidarjetà fl-UE. Il-baġit tas-sena li jmiss se jħejji wkoll għat-tranżizzjoni lejn iċ-ċiklu baġitarju li jmiss peress li se jkun is-seba' u l-aħħar wieħed taċ-ċiklu baġitarju fit-tul attwali għall-perjodu 2014-2020. Günther H. Oettinger, il-Kummissarju Ewropew għall-Baġit u r-Riżorsi Umani, qal: “Il-baġit tal-UE għall-2020 jirrifletti l-kontinwità – huwa l-aħħar wieħed fl-ambitu tal-baġit fit-tul attwali u l-aħħar wieħed propost u nnegozjat mill-Kummissjoni Juncker. Hu se jalloka r-riżorsi fejn ikunu meħtieġa. Se jgħin biex jinħolqu l-impjiegi, jiġi indirizzat it-tibdil fil-klima u jiġu mmobilizzati l-investimenti fl-Ewropa kollha. Se jinvesti fiż-żgħażagħ u biex l-Ewropa ssir aktar sikura. Dawn il-prijoritajiet kollha huma riflessi wkoll fil-proposta tal-Kummissjoni għall-baġit fit-tul tal-UE wara l-2020. Issa għandna niffukaw fuq l-adozzjoni f'waqtha tal-baġit fit-tul li jmiss sabiex inkunu nistgħu nipprovdu ċertezza u stabbiltà għall-benefiċjarji tagħna u nkomplu noħolqu valur miżjud tal-UE għal kulħadd.” Il-baġit tal-UE għall-2020 huwa stabbilit għal EUR 168.69 biljun f'impenji (finanzjamenti li jistgħu jiġu stabbiliti f'kuntratti f'sena speċifika) u EUR 153.57 biljun fi krediti ta' pagament (finanzjamenti li se jitħallsu). Fatturi ewlenin jinkludu: Baġit tal-UE għall-2020 (f'miljuni ta' euro): APPROPRJAZZJONIJIET SKONT L-INTESTATURA Baġit 2020 (bidla nominali f'% mill-2019) Impenji Pagamenti 1. Tkabbir intelliġenti u inklużiv: 83,931 (+4,1 %) 72,351 (+7,1 %) Kompetittività għat-tkabbir u l-impjiegi 25,285 (+7,9 %) 22,308 (+8,7 %) Il-koeżjoni ekonomika, soċjali u territorjali 58,646 (+2,5 %) 50,046 (+6,4 %) 2. Tkabbir sostenibbli: riżorsi naturali 59,907 (+0,4 %) 57,904 (+0,9 %) Nefqa u għajnuniet diretti relatati mas-suq 43,410 (+0,5 %) 43,380 (+0,6 %) 3. Sigurtà u Ċittadinanza 3,729 (-1,5 %) 3,685 (+4,5 %) 4. Ewropa Globali 10,262 (-9,3 %) 8,929 (-4,6 %) 5. Amministrazzjoni 10,272 (+3,3 %) 10,275 (+3,3 %) Strumenti speċjali oħra 588 (-32,5 %) 419 (-40,6 %) Approprjazzjoni totali 168,689 (+1,5 %) 153,566 (+3,4 %) Il-ftehim huwa bbażat fuq il-premessa li r-Renju Unit, wara li joħroġ mill-Unjoni Ewropea mhux aktar tard mill-31 ta' Jannar 2020, se jkompli jikkontribwixxi u jipparteċipa fl-implimentazzjoni tal-baġit tal-UE sa tmiem l-2020 daqslikieku kien Stat Membru. Sfond Il-Kummissjoni Ewropea tippreżenta abbozz tal-baġit tal-UE għas-sena sussegwenti normalment tard fir-rebbiegħa kull sena. Din is-sena, il-Kummissjoni ppreżentat il-proposta inizjali tagħha fil-5 ta' Ġunju 2019. Fuq din il-bażi, il-Parlament Ewropew u l-Kunsill jieħdu pożizzjoni rispettiva. Din is-sena, il-Kunsill adotta formalment il-pożizzjoni tiegħu fit-3 ta' Settembru 2019, filwaqt li l-Parlament Ewropew ivvota l-pożizzjoni tiegħu waqt is-seduta plenarja fit-23 ta' Ottubru 2019. Id-differenzi bejn il-pożizzjonijiet tal-Parlament Ewropew u tal-Kunsill huma indirizzati fi proċess ta' negozjar magħruf bħala l-“proċedura ta' konċiljazzjoni”. Din is-sena, il-proċedura ta' konċiljazzjoni ta' 21 jum saret mid-29 ta' Ottubru sat-18 ta' Novembru 2019. In-negozjati jitwettqu minn Kumitat ta' Konċiljazzjoni msejjaħ apposta, li kemm il-Parlament Ewropew kif ukoll il-Kunsill jibagħtu 28 rappreżentant għalih. Min-naħa tal-Parlament Ewropew, in-negozjati kienu mmexxija mis-Sur Johan Van Overtveldt, President tal-Kumitat għall-Baġits, is-Sa Monika Hohlmeier u s-Sa Eider Gardiazabal Rubial, relaturi tal-baġit 2020. Min-naħa tal-Kunsill, in-negozjatur ewlieni kien Kimmo Tiilikainen, Segretarju tal-Istat fil-Ministeru tal-Finanzi tal-Finlandja, il-pajjiż li bħalissa għandu l-Presidenza b'rotazzjoni tal-Kunsill. Il-Kummissjoni Ewropea għandha rwol importanti ta' intermedjarju onest u kienet irrappreżentata mill-Kummissarju responsabbli għall-Baġit, Günther H Oettinger, bl-għajnuna ta' esperti mid-Direttorat Ġenerali għall-Baġit. Din is-sena, in-negozjati għall-baġit għall-2020 kienu qed iseħħu b'mod parallel man-negozjati tal-baġit fit-tul li jmiss tal-UE għall-perjodu 2021-2027. Dawn bdew wara li fit-2 ta' Mejju 2018, il-Kummissjoni ressqet proposta għal baġit ġust, ibbilanċjat u modern biex jinkisbu l-prijoritajiet tal-Ewropa kif stabbiliti mill-President Juncker fid-diskorsi tiegħu dwar l-Istat tal-Unjoni u bi qbil mal-Mexxejja tal-UE fi Bratislava fl-2016 u f'Ruma fl-2017. Din il-proposta tal-baġit fit-tul ġiet segwita immedjatament minn proposti leġiżlattivi għas-37 programm settorjali li jifformaw parti mill-baġit fit-tul futur, inkluż il-programm ta' politika ta' koeżjoni. Minn dak iż-żmien 'l hawn, il-Kummissjoni ħadmet id f'id mal-Presidenzi b'rotazzjoni tal-Kunsill, u f'kollaborazzjoni mill-qrib mal-Parlament Ewropew, biex isir progress fin-negozjati bil-għan ta' ftehim bikri. Il-Kummissjoni hija konvinta li ftehim rapidu huwa essenzjali għall-mijiet ta' eluf ta' studenti, bdiewa u riċerkaturi fl-Ewropa kollha, kif ukoll għal kull min jibbenefika mill-baġit tal-UE.https://europa.eu/rapid/press-release_IP-18-3885_mt.htm Il-passi li jmiss Sabiex il-kompromess li ntlaħaq illum jiġi ssiġillat, huwa meħtieġ li kemm il-Parlament Ewropew kif ukoll il-Kunsill japprovaw formalment it-test fi żmien 14-il jum. Għal Iktar Informazzjoni - Baġit tal-UE għall-2020: il-Kummissjoni tiffoka l-proposta tagħha fuq l-impjiegi, it-tkabbir u s-sigurtà (il-5 ta' Ġunju 2019) - Abbozz tal-Baġit tal-UE għall-2020 – Mistoqsijiet u Tweġibiet (il-5 ta' Ġunju 2019) - Baġit tal-UE 2021-2027: iż-żmien li niddeċiedu (id-9 ta' Ottubru 2019) - Proposta tal-Kummissjoni dwar il-baġit fit-tul li jmiss tal-UE - Ħarsa ħafifa lejn il-baġit tal-UE